सभी नेता बाहर निकले, मंत्रिमंडल में फेरबदल की अटकलें थीं
Narendra Modi Cabinet Ministers 2023 Latest News Update. Follow Follow Ajit Pawar Vs Sharad Pawar Team MLA Latest News, Maharashtra Political Crisis Story On Dainik Bhaskar (दैनिक भास्कर)
दिल्ली के प्रगति मैदान स्थित कंवेन्शन सेंटर में चल रही केंद्रीय मंत्रिमंडल की बैठक खत्म हो गई है। यह बैठक करीब 4 घंटे तक चली। इस बैठक की अध्यक्षता प्रधानमंत्री नरेंद्र मोदी ने की। प्रधानमंत्री के अलावा इसमें गृह मंत्री अमित शाह और कैबिनेट के अन्य मंत्री मौजूद थे। सभी मंत्रियों से उनके काम का ब्योरा मांगा गया।
चर्चा थी कि जिस मंत्री का परफॉर्मेंस खराब होगा, उसे कैबिनेट से हटाया जा सकता है। उनकी जगह नए लोगों को कैबिनेट में शामिल किया जा सकता है। मीटिंग में क्या फैसले लिए गए, अभी इसकी जानकारी नहीं आई है।
चर्चा इस बात की भी थी कि 2024 लोकसभा चुनाव से पहले भाजपा NDA छोड़ चुके पुराने सहयोगियों को एक बार फिर से एकजुट करने की कोशिश में है।
इनके मंत्री बनने की चर्चा थी
चर्चा थी कि बिहार और महाराष्ट्र से कुछ नेताओं को मोदी सरकार में मंत्री बनाया जा सकता है। बिहार से नीतीश कुमार और JDU का साथ छोड़ चुके RCP सिंह और उपेंद्र कुशवाहा का नाम चर्चा में थे। दोनों पहले भी कैबिनेट में रह चुके हैं। इसके अलावा रामविलास पासवान के बेटे चिराग को भी मंत्री बनाने की चर्चा है।
महाराष्ट्र में शिवसेना (शिंदे गुट) और NCP (अजित पवार गुट) से भी कुछ चेहरों को मोदी कैबिनेट में जगह मिलने की चर्चा थी। इसे अलावा पंजाब से NDA की पुरानी सहयोगी शिरोमणि अकाली दल और आंध्र प्रदेश से तेलगु देशम पार्टी (TDP) को भी NDA में लाने की कोशिश है।
RSS और PM के साथ नड्‌डा और संगठन मंत्री की बैठक हुई
29 जून को प्रधानमंत्री आवास पर भी एक बैठक हुई थी। इस बैठक में भाजपा अध्यक्ष जेपी नड्डा, केंद्रीय गृह मंत्री अमित शाह और संगठन महामंत्री बीएल संतोष शामिल हुए थे। 4 घंटे से भी ज्यादा समय तक चली इस बैठक में कैबिनेट और संगठन में फेरबदल को लेकर चर्चा हुई थी।
इससे पहले पिछले दिनों जेपी नड्डा, अमित शाह और बीएल संतोष की कई बड़े संघ नेताओं के साथ कई बैठकें हो चुकी हैं।
मोदी कैबिनेट में दो साल से बड़ा बदलाव नहीं हुआ
पिछले करीब दो साल से मोदी कैबिनेट में कोई बड़ा बदलाव नहीं हुआ है। हालांकि, मई 2023 में केंद्र सरकार ने कानून मंत्री किरेन रिजिजू को पद से हटा दिया था। अर्जुन राम मेघवाल को जिम्मेदारी दी गई। इससे पहले जुलाई 2021 में मोदी सरकार ने 12 मंत्रियों को हटा दिया था। उनकी जगह 17 नए मंत्रियों को जिम्मेदारी सौंपी गई थी।​​​​​​
मंत्रालय के फेरबदल से जुड़ी ये खबरें भी पढ़ें...
किरेन रिजिजू से वापस लिया गया कानून मंत्रालय, अर्थ साइंस मिनिस्ट्री का जिम्मा सौंपा गया
सरकार ने कानून मंत्री किरेन रिजिजू का विभाग बदल दिया है। रिजिजू को अब अर्थ साइंस मंत्रालय दिया गया है। रिजिजू की जगह अब अर्जुन राम मेघवाल लॉ मिनिस्टर होंगे। राष्ट्रपति भवन की ओर से जारी नोटिफिकेशन में बताया गया है कि मेघवाल को स्वतंत्र प्रभार सौंपा गया है। पूरी खबर पढ़ें...
मंत्रियों के विभागों का बंटवारा, गृह मंत्री शाह को सहकारिता मंत्रालय भी सौंपा गया
कैबिनेट विस्तार के बाद सबसे पहले गृह मंत्री अमित शाह को सबसे नया मंत्रालय मिनिस्ट्री ऑफ कोऑपरेशन, यानी सहकारिता मंत्रालय दिया गया है। हॉर्वर्ड से पढ़े ज्योतिरादित्य सिंधिया को एविएशन मिनिस्ट्री और IIT से पोस्ट ग्रेजुएट अश्विनी वैष्णव को रेल और सूचना प्रसारण मंत्रालय सौंपा गया है। पूरी खबर पढ़ें...